ངས་ཀར་ཆགས་པ་དང་འདྲ།  ངན་སོང་སོགས་ཀྱི་གནས་སུ་འཁྱམས་པ་ཉུངས་ཀར་ས་ལ་ལྷུང་བ་ཙམ་གྱི་ཚོད་དུ་གདའ་གསུངས་སོ།  ། ཞེས་སོགས་ཀྱི་དོན་བསམ་ཞིང་།  ཡང་ངན་འགྲོ་ནས་ངན་འགྲོ་དང་བདེ་འགྲོ་ནས་ངན་འགྲོར་འགྲོ་བས་ཆེན་པོའི་རྡུལ་དང་།  བདེ་འགྲོ་ནས་བདེ་འགྲོ་དང་ངན་འགྲོ་ནས་བདེ་འགྲོར་འགྲོ་བ་སེན་མོས་བླངས་པའི་རྡུལ་གྱི་ཚོད་ཙམ་དུ་གསུངས་སོ་སྙམ་དུ་བསམ། གཉིས་པ་རྒྱུའི་སྒོ་ནས་རྙེད་དཀའ་ཚུལ་ནི།  སྤྱིར་བདེ་འགྲོ་ཙམ་ཐོབ་པ་ལ་ཡང་།  ཚུལ་ཁྲིམས་སྣ་གཅིག་ཡན་ཆད་བསྲུང་དགོས།  ཁྱད་པར་དལ་འབྱོར་ཐོབ་པ་ལ།  དེའི་སྟེང་དུ་སྦྱིན་སོགས་ཀྱིས་གྲོགས་བྱས་སྨོན་ལམ་གྱིས་མཚམས་སྦྱོར་དགོས་པ་ལ།  རྒྱུ་དེ་ལྟ་བུ་སྒྲུབ་མཁན་ངན་སོང་གསུམ་དང་ལྷ་ལ་དཀོན་པར་འདུག་ཅིང་།  མིའི་ནང་ནས་ཀྱང་ཆོས་མ་དར་བའི་ཡུལ་ན་དགེ་བའི་སྒྲ་ཙམ་ཡང་མི་ཐོས་ན་གཞན་ལྟ་ཅི་སྨོས།  ཆོས་དར་བའི་ཡུལ་ནའང་རྒྱུད་ལ་འབད་པ་ཉིན་སྐར་ལྟར་དཀོན་པར་འདུག་ཅིང་།  ལྷག་པར་རང་གིས་མ་བསྒྲུབས་པས་ད་རེས་ཙམ་སྟོང་ལོག་ཏུ་སོང་ན་ཕྱིས་བདེ་འགྲོའི་སྒྲ་ཙམ་ཐོས་པའང་དཀའ་བར་འདུག། འཐོབ་ཏུ་རེ་བའི་བློ་འདི་དཔྱིད་ས་བོན་མ་བཏབ་པར་སྟོན་ལོ་ཐོག་འདོད་པ་དང་མཚུངས་པར་གདའ་སྙམ་དུ་བསམ།  གསུམ་པ་ངོ་བོའི་སྒོ་ནས་རྙེད་དཀའ་ཚུལ་ནི། དམྱལ་བ་ཡི་དྭགས་དུད་འགྲོ་གསུམ་སྔ་མ་སྔ་མ་ལ་ལྟོས་ཏེ་ཕྱི་མ་ཕྱི་མ་རྣམས་ཉིན་སྐར་གྱི་ཚོད་དུ་ཉུང་། དུད་འགྲོ་ཡང་བྱིང་ན་གནས་པ་དང་གླིང་བར་གྱི་མུན་པ་ན་ཡོད་པ་ལས་ཁ་འཐོར་བ་ཉུང་།  དེ་ལས་ཀྱང་མི་ལུས་ཙམ་པོ་ཐོབ་དཀོན་པ་ནི།  ཡུལ་གྲོང་རེར་སྲིན་བུ་སོགས་བགྲང་བར་མི་ནུས་ཀྱང་མི་ཁྱིམ་ཇི་ལྟར་མང་ཡང་འབུམ་ཕྲག་བརྒལ་བ་ཆེར་མི་འོང་བ་དང་།  མི་རེ་རེའི་ལུས་ལའང་སྲིན་བུ་བརྒྱད་ཁྲི་བཞི་སྟོང་རེ་ཡོད་པར་བཤད་ཅིང་ཤིག་དང་སྲོ་མ་སོགས་ཀྱང་ཆེས་མང་བར་མངོན་སུམ་གྱིས་འགྲུབ། མི་ལ་ཡང་དལ་འབྱོར་མ་ཚང་བ་ནས་ཕུང་ལྟ་བུའི་ཚོད་ན།  ཚང་བ་ནས་རྡོག་ལྟ་བུའི་ཚོད་དུ་འདུག་པས་དལ་འབྱོར་ཚང་བ་ཤིན་ཏུ་དཀོན་ནོ་སྙམ་དུ་བསམ།  དེས་ན་ད་རེས་བདག་གིས་དམ་པའི་ཆོས་གཤའ་མ་ཞིག་སྒྲུབ་དགོས་ཏེ།  རང་ཅག་རྣམས་བདེ་བ་འདོད་ཅིང་སྡུག་བསྔལ་མི་འདོད་ལ་བདེ་བ་འབྱུང་བ་དང་སྡུག་བསྔལ་སེལ་བ་ནི་དམ་པའི་ཆོས་སྒྲུབ་པ་ལ་རག་ལས་པའི་ཕྱིར་རོ།  ། ཆོས་བསྒྲུབས་ཕྱིན་སྒྲུབ་ནུས་ཀྱང་ནུས་ཏེ།  ཕྱིའི་རྐྱེན་དགེ་བའི་བཤེས་གཉེན་དང་།  ནང་གི་རྐྱེན་དལ་འབྱོར་ཚང་བའི་ཕྱིར་རོ།  ། དེ་ཡང་སྐྱེ་བ་འདིར་སྒྲུབ་དགོས་ཏེ།  དལ་འབྱོར་རྙེད་པར་དཀའ་བའི་ཕྱིར་རོ།  ། དེར་མ་ཟད་ད་ལྟ་རང་སྒྲུབ་དགོས་ཏེ།  ནམ་འཆི་ལ་ངེས་པ་མེད་པའི་ཕྱིར་རོ།  ། སྙམ་དུ་ངེས་ཤེས་ཤུགས་དྲག་དྲངས་ཏེ་དེའི་ངང་ལ་ལྷན་ནེ་མཉམ་པར་གཞག། དེའི་ཚེ་ཤེས་པའི་ཆ་ཕྲ་མོ་ཞིག་གིས་བྱ་ར་བྱས་ཏེ་བྱིང་རྒོད་སོགས་བྱུང་ཚེ་སྔར་ལྟར་དཔྱད་པ་བྱས་ལ་མཉམ་པར་གཞག། གལ་ཏེ་མི་འཕྲོ་ཡང་ཅུང་ཟད་ཤུགས་ཞན་དུ་འགྲོ་ན་རིག་པ་འཕང་བསྟོད་ལ་བསྒྲིམ་ནས་བསྒོམ།  དེ་ཡང་སྒྲིམ་ལྷོད་ཀྱི་མཚམས་རང་ཉམས་ལ་དཔག་སྟེ་རན་པར་བྱའོ།  ། གསུམ་པ་མཇུག་ཏུ་ཇི་ལྟར་བྱ་བ་ནི།  ཚོགས་ཞིང་རྣམས་མཐའ་ནས་རིམ་གྱིས་འོད་དུ་ཞུ་གཙོ་བོ་ལ་ཐིམ།  གཙོ་བོ་ཡང་དགྱེས་བཞིན་དུ་བྱོན་ནས་རང་ཉིད་ལ་ཐིམ་པར་བསམ་ལ།  བསྔོ་བ་སྨོན་ལམ་གྱིས་བརྒྱན་ཏེ་དྲན་བཞིན་ཤེས་བཞིན་དུ་ལངས་ལ་ཐུན་མཚམས་ཀྱི་བྱ་བ་ལ་འཇུག་པ་ཡིན་ནོ།  ། གཉིས་པ་ཐུན་མཚམས་སུ་ཇི་ལྟར་བྱ་བ་ནི།  ཐུན་མཚམས་སུ་ཡང་རིག་པ་རྒྱ་ཡན་ལ་བཏང་ནས་གང་དྲན་དུ་སྤྱད་ན་དངོས་གཞིའི་སྐབས་སུ་ཇི་ལྟར་འབད་ཀྱང་བོགས་ཆུང་བས་དངོས་གཞིའི་སྐབས་ཀྱི་དམིགས་རྣམ་ཡང་ཡང་དྲན་ཅིང་དེ་སྐོར་གྱི་གསུང་རབ་ལྟ་བ་ཚོགས་བསོག་སྒྲིབ་སྦྱོང་ལ་འབད་པ།  ཚུལ་ཁྲིམས་ལ་བག་ཡོད་བསྟེན་པ།  དབང་པོའི་སྒོ་སྡོམ་པ།  ཟས་ཀྱི་ཚོད་རིག་པ།  མི་ཉལ་བར་རྣལ་འབྱོར་ལ་བརྩོན་ཞིང་ཉལ་བའི་ཚེ་ཇི་ལྟར་བྱ་བ་རྣམས་ལ་ཚུལ་བཞིན་དུ་བསླབ་པར་བྱ་སྟེ།  དེ་དག་ནི་འདིར་མང་དུ་དོགས་ནས་མ་བྲིས་པས་ས་སྡེ་དང་ལམ་རིམ་ཆེ་ཆུང་སོགས་ལས་ཤེས་པར་བྱའོ།  ། ཡང་ཐུན་གཉིས་པ་ལྟ་བུར་གནས་ཁང་བྱི་དོར་དགོས་མི་དགོས་སྐབས་དང་བསྟུན།  སྦྱོར་བའི་ཆོས་གཞན་རྣམས་དང་དངོས་གཞི་དང་མཇུག་རྣམས་སྔར་ལྟར་རོ།  ། དེ་ལྟ་བུ་དེས་ཐོ་རངས་སྔ་དྲོ་ཕྱི་དྲོ་སྲོད་དེ་ཐུན་བཞིར་བཅད་ནས་དལ་འབྱོར་ལ་མྱོང་བ་མ་ཐོན་པར་དུ་བསྒོམ། གཉིས་པ་དམིགས་སྐོར་ཕྱི་མ་རྣམས་ལའང་རིགས་འགྲེ་སྦྱོར་ཚུལ་ནི།  དེ་ནས་འཆི་བ་མི་རྟག་པ་ལ་སྤོ་བ་ན།  སྦྱོར་བ་དང་མཇུག་ཐུན་མཚམས་རྣམས་དལ་འབྱོར་ལྟར་ལ།  དངོས་གཞིའི་སྐབས་འཆི་བ་མི་རྟག་པའི་སྐོར་རྒྱས་པར་བསྒོམ།  ལྷག་མཐོང་གི་སྐབས་སྦྱོར་བ་དང་མཇུག་ཐུན་མཚམས་རྣམས་དལ་འབྱོར་ལྟར་ལ།  དངོས་གཞི་ལ་ལྷག་མཐོང་གི་དམིགས་རྣམ་རྒྱས་པར་བསྒོམ་པ་ཡིན།  ཡང་ལམ་རིམ་ཡོངས་རྫོགས་ཐུན་གཅིག་ལ་བསྒོམ་པར་འདོད་ན་སྦྱོར་བའི་ཆོས་དྲུག་སྔོན་ཏུ་བཏང་།  བཤེས་གཉེན་བསྟེན་ཚུལ་ལམ་དལ་འབྱོར་ནས་ལྷག་མཐོང་གི་བར་དངོས་གཞིར་བྱས་ནས་མཇུག་ཏུ་སྔར་བཞིན་བྱེད་པ་ཡིན།  དེས་མཚོན་སྐྱེས་བུ་ཆུང་ངུ་དང་ཐུན་མོང་བའི་སྐོར་ཙམ་མཐུན་གཅིག་ལ་བྱེད་ཚུལ་སོགས་ཀྱང་ཤེས་པར་བྱ།  བློ་རྩལ་དགའ་མོ་ཡོད་ན།  དཔེར་ན་མན་ངག་བདུན་ལྟ་བུ་ལ་ཐུན་གྱི་དངོས་གཞིར་བྱས་ནས་མྱོང་བ་མ་ཐོན་གྱི་བར་བསྒོམ་ཚེ་སྦྱོར་བ་རྣམས་སོང་ནས།  དལ་འབྱོར་ནས་བཟུང་། སྐྱེས་བུ་ཆུང་འབྲིང་གི་དམིགས་པའི་འགག་སྡོམ་ལ་ཤར་སྒོམ་ཞིག་བྱས་ནས།  དངོས་གཞི་མན་ངག་བདུན་རྒྱས་པར་བསྒོམས་པའི་མཐར་ཕར་ཕྱིན་དྲུག་ལ་ཤར་སྒོམ་བྱེད་དེ་ཐུན་རེ་རེ་ལའང་ལམ་རིམ་ཚར་རེ་རེ་འགྲོ་བ་བྱེད།  ལམ་རིམ་ཆེ་ཆུང་དང་།  བདེ་མྱུར་སོགས་ལམ་རིམ་ཇི་སྙེད་ཅིག་ཏུ་བཤེས་གཉེན་བསྟེན་པའི་ཆོས་སྐོར་ལམ་གྱི་དངོས་གཞིར་མཛད་ནའང་།  འདིར་སྔོན་འགྲོར་བྱས་པ་ནི།  སྦྱོར་བས་བསྟེན་པ་ཁྲུས་སྐུ་མཉེ་བཀུར་སྟི་སོགས་དངོས་སུ་བྱེད་པའི་དོད་དུ་ཁྲུས་གསོལ་ཡན་ལག་བདུན་པ་འབུལ་བ་སོགས་བྱེད་པའི་ཕྱིར་དུ་ཡིན་ལ།  དེ་ཡང་སྔོན་འགྲོའི་མཚམས་འདིར་འཇུག་པ་བདེ་བ་ལ་དགོངས་པར་སྣང་ལ།  ལུགས་འདི་ལ་བཤེས་གཉེན་བསྟེན་པའི་ཆོས་སྐོར་གཅིག་པུ་ལ་ཐུན་བཅད་ནས་མྱོང་བ་ཐོན་གྱི་བར་དུ་སྦྱོང་ན་སྔོན་འགྲོ་ལ་སྦྱོར་བའི་ཆོས་དྲུག་མི་ཚང་བར་འདུག་པས་ཐུན་ཐམས་ཅད་ཀྱི་སྔོན་འགྲོར་གཏོང་བ་མ་གཏོགས་དངོས་གཞིར་བྱས་ནས་སྦྱང་བར་མི་བྱེད་པ་འདྲ་བ་ཞིག་ཏུ་གདའ་མོད།  འོན་ཀྱང་བཤེས་གཉེན་བསྟེན་པའི་ཆོས་སྐོར་འདི་ལམ་གྱི་རྩ་བར་འདུག་གཤིས་ལས་དང་པོ་པས་འདི་ལ་མྱོང་བ་ཐོན་གྱི་བར་དུ་སྦྱོང་བར་བྱེད་ན་གོང་དུ་བཤད་པ་ལྟར་སྦྱོར་པའི་ཆོས་གསུམ་སྔོན་དུ་བཏང་།  དངོས་གཞི་བཤེས་གཉེན་བསྟེན་པའི་ཆོས་སྐོར་གྱི་ཁོངས་སུ་ལྷག་མ་རྣམས་ཀྱང་བསྡུས་ནས་རྒྱས་པར་བསྒོམས་མཐར་བསྔོ་སྨོན་སོགས་བགྱིས་ཏེ་ཐུན་མཚམས་ལ་འཇུག། མྱོང་བ་ཐོན་ནས་དལ་འབྱོར་ལ་ཁ་སྤོ་ན་དེ་ཐམས་ཅད་སྔོན་འགྲོ་དང་།  དངོས་གཞི་དལ་འབྱོར་གྱི་ཆོས་སྐོར་དང་།  དེ་ནས་བཟུང་ལྷག་མཐོང་གི་བར་སྔ་མ་སྔ་མ་སྔོན་འགྲོར་བྱས་ནས།  ཞལ་ལུང་རང་དུ་སྔོན་འགྲོ་ལམ་གྱི་རྩ་བ་བཤེས་གཉེན་བསྟེན་ཚུལ་ལ་ཡང་སྔོན་འགྲོ་སྐྱབས་སེམས་དང་།  དངོས་གཞི་བཤེས་གཉེན་བསྟེན་པའི་ལམ་ཉམས་སུ་ལེན་ཚུལ་གཉིས་གསུངས་པ་དང་།  སྐྱེས་བུ་གསུམ་གྱི་ལམ་གྱི་རིམ་པ་གོང་མ་གོང་མ་འོག་མ་འོག་མའི་སྔོན་འགྲོ་ཡིན་པས་ཞེས་པ་ནས།  དངོས་གཞིར་བྱ་དགོས་པ་ཡིན་ནོ།  ། ཞེས་པའི་བར་གསུངས་པའི་དགོངས་པར་ཡང་འགྲོའམ་སྙམ་དུ་སེམས་སོ།  ། ཡང་གསང་སྔགས་ཀྱི་དབང་ལ་སོགས་པ་ཐོབ་ཅིང་བདེ་ལམ་དང་ཞལ་ལུང་གཉིས་ཀའི་ཁྲིད་ཐོབ་པ་དག་གིས་ནི་སྦྱོར་བའི་ཆོས་དྲུག་སོགས་བདེ་ལམ་ལྟར་དང་།  སྐྱེས་བུ་ཆུང་འབྲིང་གི་སྐོར་བདེ་ལམ་གྱི་དེ་ཧ་ཅང་བསྡུས་ཆེ་བས་ཞལ་ལུང་གཞིར་བཞག་ལ་སྐྱེས་བུ་ཆེན་པོའི་སྐོར་བདེ་ལམ་ནས་བླངས་ཏེ་བསྒོམས་ན་ཆེས་ཤིན་ཏུ་ཕུན་སུམ་ཚོགས་པར་འགྱུར་ཞེས་བདག་གི་བླ་མ་དམ་པས་གསུངས་སོ།  ། དེ་ལྟར་ཐུན་རེ་རེ་བཞིན་ནས་སྦྱོར་དངོས་མཇུག་གསུམ་དུ་བྱེད་པ་དང་སྔོན་འགྲོའི་ཚོགས་བསོག་ཧ་ཅང་རྒྱས་པ་བྱེད་པ་ནི་བློ་མ་གོམས་རིགས་ལ་དཀའ་བ་འདྲ་བ་ཞིག་འོང་ནའང་།  ལས་དང་པོ་པ་ལ་ཤིན་ཏུ་གལ་ཆེ་བ་ཡིན་ཏེ།  ལམ་རིམ་ལས།  ཉན་ན་ཚིག་མི་ཟིན་བསམ་ན་དོན་མི་གོ་བསྒོམས་ན་རྒྱུད་ལ་མི་སྐྱེ་བའི་བློའི་མཐུ་ཤིན་ཏུ་ཆུང་བའི་དུས་སུ་ཞིང་གི་མཐུ་ལ་བརྟེན་པ་མན་ངག་ཡིན་ནོ།  ། ཞེས་གསུངས་པའི་ཕྱིར་རོ།  ། དངོས་གཞིའི་སྐྱོང་ཚུལ་ལ་ཡང་།  དམིགས་པ་རྣམས་གང་ཟིན་ཟིན་དང་།  སྣང་བ་ལ་གང་དྲན་དྲན་བྱས་ན།  ལམ་རིམ་ཆེན་མོ་ལས།  དེ་ཡང་གང་ཟིན་ཟིན་ནས་དམིགས་པ་ལ་བསྐྱངས་ན་ཇི་ལྟར་འདོད་པ་ལྟར་གྱི་དགེ་བའི་དམིགས་པ་གྲངས་འདི་ཙམ་དང་གོ་རིམ་འདི་བཞིན་གཏོང་སྙམ་ནས་བཏང་ཡང་འགྲོར་མི་ཉན་པས་ཇི་ལྟར་འདོད་པ་བཞིན་དུ་དགེ་བའི་དམིགས་པ་ལ་བཀོལ་དུ་རུང་བའི་གེགས་ཆེན་པོར་འགྱུར་ཞིང་།  དང་པོ་ནས་ལང་དུ་སོང་བས་ཚེ་ཧྲིལ་པོའི་དགེ་སྦྱོར་སྐྱོན་ཅན་དུ་འགྲོའ་ོཞེས་གསུངས་པའི་ཉེས་པ་འབྱུང་བས་དེ་ལྟར་མི་བྱ་བར།  ལུང་དེའི་འཕྲོ་ནས་དེས་ན་ཐོག་མར་གང་བསྐྱང་བར་བྱ་བའི་དམིགས་པ་རྣམས་ཀྱི་གྲངས་དང་གོ་རིམ་ངེས་ངེས་བྱ།  དེ་ནས་ཇི་ལྟར་ངེས་པར་བྱས་པ་དེ་ལས་གཞན་དུ་མི་བཏང་བར་བྱའོ་སྙམ་པའི་འཕེན་པ་དྲག་པོ་འགའ་ཞིག་བཏང་ལ།  ཇི་ལྟར་ངེས་པར་བྱས་པ་དེ་ལས་ལྷག་ཆད་མེད་པར་དྲན་ཤེས་བཞིན་དང་ལྡན་པར་བསྐྱང་བར་བྱའོ།  ། ཞེས་གསུངས་པ་ལྟར་བསྐྱང་བར་བྱའོ།  ། དེ་ཡང་ཐོག་མའི་སྐབས་སུ་ཐུན་ཧ་ཅང་རིང་ན་སུན་ནས་ཕྱིས་མལ་མཐོང་ཚེ་སྐྱུག་ལོག་འོང་བས་དང་པོ་ནས་ཨུ་ཚུགས་ཀྱིས་གསར་འཇུས་མི་བྱ་བར་ཐུན་ཆུང་ལ་གྲངས་མང་བར་བྱ་སྟེ།  དེའི་ཚུལ་ནི་དཔེར་ན་སྐྱབས་འགྲོ་ཙམ་མམ་ཚོགས་ཞིང་གསལ་འདེབས་ལྟ་བུ་རྫོགས་པ་ན་ཡུན་རིང་བས་སུན་སྣང་འབྱུང་བའམ།  བྱ་བ་གཞན་ལ་འཇུག་དགོས་པའི་ཚེ་མཚམས་དེར་བཞག་ནས་ལངས་ལ་མཆོད་པ་སོགས་འབུལ་བ་འམ།  སྤྲོ་སང་བྱེད་པ་སོགས་ལ་འཇུག་ཅིང་། སྐྱོ་སྣང་སོགས་ཞི་བ་དང་སླར་ཡང་དགེ་སྦྱོར་ལ་འཇུག་ཅིང་སྔར་གྱི་འཕྲོ་ནས་གང་འགྲོའི་བར་བསྐྱངས།  ཡང་སུན་སྣང་བྱུང་ཚེ་སྔར་ལྟར་བྱེད་པ་སོགས་ཤེས་པར་བྱའོ།  ། ད་ནི་འདི་སྐད་ཅེས་བརྗོད་པར་བྱ་སྟེ།  དེང་དུས་སྙིགས་མ་ལྔ་ཆེས་ཆེར་བདོ་པའི་དབང་གིས་སྤྱིར་ན་ཚེ་ཐུང་ཞིང་།  ལྷག་པར་ཆོས་བྱེད་མཁན་ལ་བགེགས་དང་བར་ཆད་ཤིན་ཏུ་མང་བས་ན།  ཡུན་རིང་འཚོ་བའི་ངེས་པ་མེད་པས་ཧ་ཅང་ཐོས་རྒྱ་ཆེན་པོ་གསོག་པ་ལ་མི་ཚེ་ཧྲིལ་གྱིས་མི་གཏོང་བར་བཤེས་གཉེན་དམ་པའི་དྲུང་ནས་ཉམས་ལེན་གྱི་གནད་འགག་མ་འཕྱུགས་པ་ཐོས་པར་བགྱིས་ཏེ་འདི་སྣང་གི་འཁྲི་བ་ཐམས་ཅད་བཙན་ཆོད་དུ་སྤངས་ནས་དབེན་པའི་གནས་སུ་ལམ་བཟང་འདི་ལྟ་བུ་ལ་དཀར་པོ་ཆིག་ཐུབ་ཀྱི་ཆོས་སུ་བཟུང་སྟེ་དལ་འབྱོར་ལ་སྙིང་པོ་བླང་རིགས་ཏེ།  ཇོ་བོ་རྗེ་དཔལ་ལྡན་ཨ་ཏི་ཤའི་ཞལ་ནས།  རྩོད་པའི་དུས་ཀྱི་ཐ་མ་ལ།  ། ཚེ་ཐུང་ནད་མང་ལོངས་སྤྱོད་དམན།  ། རྐྱེན་ངན་བར་ཆད་མང་བ་ཡིས།  ། ཡུན་རིང་གནས་པའི་མཐུ་མེད་པས།  ཚིག་རྗེས་བཅད་པར་མི་ནུས་ཀྱིས།  ། རིགས་ལ་གནས་པའི་གང་ཟག་དེས།  ། བཤེས་གཉེན་དམ་པ་བསྟེན་བྱས་ལ།  ། ཤིན་ཏུ་བརྩོན་པའི་སེམས་ཀྱིས་ནི།  ། འཁོར་བའི་སྡུག་བསྔལ་དྲན་བྱས་ལ།  ། བདག་གཞན་གྲོལ་བར་བྱ་བའི་ཕྱིར།  ། སྙིང་པོ་མྱུར་དུ་བསྡུ་བར་བྱ།  ། ཞེས་གསུངས་ཤིང་།  རྒྱལ་བ་གཉིས་པ་བློ་བཟང་གྲགས་པའི་དཔལ་གྱིས་ཀྱང་།  བཀའ་དང་བསྟན་ཆོས་ཇི་སྙེད་གསུངས་པ་ཡི།  ། དགོངས་དོན་ཡོངས་འཛིན་བཟང་པོས་བསྟན་དོན་ལ།  དབེན་པའི་གནས་སུ་གྲོགས་མེད་གཅིག་པུ་རུ།  ། གཡེང་བ་སྤངས་ཏེ་རྩེ་གཅིག་གནས་པར་བྱ།  ། ཞེས་སོགས་རྒྱ་ཆེར་བཀའ་སྩལ་ཏོ།  འདིར་སྨྲས་པ།  རྒྱལ་དང་རྒྱལ་སྲས་རྣམས་ཀྱི་དགོངས་པའི་བཅུད།  ། བློ་ཆེན་བློ་བཟང་གྲགས་པའི་ལེགས་བཤད་ཀྱི།  ། སྙིང་པོ་སྙིང་ལྟར་གཅེས་པའི་རིམ་པ་རྣམས།  ། ཀུན་མཁྱེན་ཀུན་གྱི་ཐུགས་རྗེའི་རང་གཟུགས་མཆོག། ཕྱག་ན་པདྨོ་ལྔ་པས་ལེགས་གདམས་པ།  ། འཇམ་དཔལ་དབྱངས་ཀྱི་ཞལ་ལུང་ཉམས་ལེན་ཚུལ།  ། ངག་གི་དབང་ཕྱུག་བྱམས་བརྩེའི་གཏེར་མངའ་བ།  ། འགྲོ་བའི་མགོན་དེའི་གསུང་བཞིན་འདི་ན་བཀོད།  ། དགེ་དེས་སྐྱེ་བར་དལ་འབྱོར་རྟེན་བཟང་ཐོབ།  ། རྒྱལ་བསྟན་དང་མཇལ་བཤེས་ཀྱི་རྗེས་སུ་བཟུང་།  ། སྐྱེས་བུ་གསུམ་གྱི་ལམ་གྱི་རིམ་པ་ཡིས།  ། རྒྱུད་སྦྱངས་རིམ་གཉིས་རྟོགས་པ་མཐར་ཕྱིན་ཤོག། གནས་སྐབས་ཚུལ་ཁྲིམས་བསླབ་པའི་གཡང་གཞི་འཆང་།  ། ཏིང་འཛིན་རྩ་བ་འབྲས་བུའི་ཁ་ཟས་བསྟེན།  ། ཤེས་རབ་མེ་ཡི་མཆོད་སྦྱིན་ལ་བརྩོན་པའི།  ། དྲང་སྲོང་མཆོག་གི་རྣམ་ཐར་ཟིན་པར་ཤོག། ཅེས་བྱང་ཆུབ་ལམ་གྱི་རིམ་པ་འཇམ་དཔལ་ཞལ་ལུང་གི་སྔོན་འགྲོའི་ཆོས་གསལ་བར་བྱེད་པ་བློ་བཟང་ཞལ་ལུང་ཞེས་བྱ་བ་འདི་ནི་མདོ་སྔགས་གཞུང་ལུགས་རྒྱ་མཚོའི་ཕ་རོལ་ཏུ་ཕྱིན་པའི་དགེ་བའི་བཤེས་གཉེན་དུ་མ་དང་།  ཁྱད་པར་དུ་རྒྱལ་བ་ཙོང་ཁ་པ་ཆེན་པོའི་ཐུགས་ཀྱི་སྲས་གཅིག་པུ་མཁས་གྲུབ་སྨྲ་བའི་ཉི་མ་དགེ་ལེགས་དཔལ་བཟང་པོའི་གདན་ས་དགའ་ལྡན་བྱང་རྩེའི་མཁན་རིན་པོ་ཆེ་ཡོངས་ཀྱི་དགེ་བའི་བཤེས་གཉེན་བློ་བཟང་ཤེས་རབ་དཔལ་བཟང་པོས་རིན་པོ་ཆེས་ལེ་སྦྲམ་གྱི་སྐྱེས་དང་བཅས་ཏེ་བསྐུལ་བ་དང་།  རྗེ་བླ་མའི་གསུང་གི་བདུད་རྩིས་རང་དང་བསྐལ་མཉམ་དུ་ལོངས་སྤྱོད་ཅིང་།  དབེན་པའི་གནས་སུ་ནང་དུ་ཡང་དག་འཇོག་ལ་གཞོལ་བ་མང་པོས་ཀྱང་ནན་ཆེར་བསྐུལ་བ་དང་།  ལྷག་པར་འཇམ་དཔལ་ཞལ་ལུང་འདི་དར་རྒྱས་ཆེ་བར་འདུག་ནའང་སྔོན་འགྲོའི་རིམ་པ་སོགས་གོ་རིམ་འཁྲུགས་པས་ཉམས་སུ་ལེན་ཚུལ་བླ་མའི་མན་ངག་ཁོ་ན་ལ་ལྟོས་དགོས་པར་འདུག་གཤིས།  འདི་ཉིད་ཀྱི་འཁྲིད་སྐྱོང་ཚུལ་འཁྱེར་བདེ་ཞིག་བྱུང་ན་ལམ་འདི་ལ་མོས་པའི་གསར་བུ་དག་ལ་ཕན་པར་ངེས་ཀྱང་སྔོན་ཆད་དེ་འདྲ་མཛད་མཁན་མ་བྱུང་འདུག་པས་བདག་གིས་དཔལ་ལྡན་བླ་མ་དམ་པའི་གསུང་ཟིན་བྲིས་སུ་བཀོད་ན་དོན་འགྱུར་བའང་སྲིད་སྙམ་པ་དང་།  གཉིས་སུ་ན་རང་ཉིད་བས་མཐར་འཁྱམས་ཏེ་བཤེས་གཉེན་དམ་པའི་ལོང་འཁྲིད་དང་བྲལ་བ་ན་འདི་ལྟ་བུ་རང་ལ་ཡང་ཕན་པར་འགྱུར་དུ་རེ་བ་དང་བཅས་བཀའ་དྲིན་འཁོར་ཐབས་མ་མཆིས་པའི་སྙིགས་དུས་ཀྱི་འདྲེན་མཆོག་བྱམས་པའི་མཚན་ཅན་གྱི་གསུང་ངག་ཇི་ལྟ་བ་བཞིན་ཡུལ་བྱང་ཕྱོགས་ཀྱི་རྒྱུད་དུ་བྱུང་བའི་ཅོལ་ཆུང་གྱི་ན་བ་༧བློ་བཟང་ཆོས་ཀྱི་ཉི་མ་ཞེས་བྱ་བས་འཕགས་མཆོག་སྤྱན་རས་གཟིགས་ཀྱི་ཕོ་བྲང་ཕུར་བུ་ལྕོག་བྱང་ཆུབ་གླིང་དུ་འགོ་བརྩམས་ཏེ་བྲིས་པ་འདིས་ཀྱང་བསྟན་པ་དང་སེམས་ཅན་ལ་ཕན་ཐོགས་རྒྱ་ཆེན་པོ་འབྱུང་བར་གྱུར་ཅིག།  །།